Rekordnegyedév a Wizz Airtől! | Equilor Blog
Kezdőlap Frissen a piacról Rekordnegyedév a Wizz Airtől!
Rekordnegyedév a Wizz Airtől!
2018.01.31 - 10:53 Kovács BálintFrissen a piacról
Rekordszámokat hozott a Wizz Air a harmadik üzleti negyedéve. A vállalat a negyedév során 14 millió eurós nettó eredményt ért el, melyre ebben az időszakban még soha nem volt példa. A Wizz Air jellemzően a harmadik és negyedik üzleti negyedévében könyveli el a nagyobb karbantartási és egyéb költségeit, emiatt ez az időszak akár veszteséges is lehet. A költségek közel 26%-kal nőttek, az összes költségelemnél emelkedés volt megfigyelhető.
A légitársaság működése szempontjából fontos költségmutató a CASK, azaz az utaskilométerre jutó költség, vagyis egységköltség. Ez a negyedév során 2,4%-kal nőtt az emelkedő kerozinár miatt, utóbbit a fedezeti pozíciókkal részben menedzselni tud a vállalat, de fel kell arra készülni, hogy a jelenlegi környezetben az üzemanyagár tovább drágulhat. A Wizz Air egyik erőssége a költségszintek szigorú kontrollja, amely most sem mutatott kiugró elmozdulást, főként, ha az egységbevétel alakulását vesszük, ahol 1,3%-os növekedés volt megfigyelhető.
Az utasforgalom éves bázison 24%-kal 7,1 millió főre nőtt, amely szintén új csúcsot jelentett. A Wizz Air töltöttségi szintje 89,4%-ra emelkedett, melyre a harmadik negyedévben még nem volt példa. A Wizz Air bevétele 24%-kal 422,9 millió euróra bővült, a trend pedig tovább folytatódott, azaz a kiegészítő szolgáltatások értékesítése egyre nagyobb arányát vette ki a teljes bevételből.
A Wizz Air a negyedéves számok mellett frissítette az éves várakozásait. Az utaskilométer, azaz a cég utasszállító kapacitása 23% helyett 24%-kal nőhet a márciusban záródó üzleti évben, míg a 9 havi eredmények birtokában megerősítésre került, hogy a töltöttségi szint 1%-kal javulhat a bázisévhez képest. A nettó eredmény változatlanul 265-280 millió euró között alakulhat.
Előző bejegyzés Amerikai hírcsokor Következő bejegyzés Hozta a várakozásokat a Siemens